KLASA: 034-05/24-01/164

URBROJ: 711-02-01/03-2024-7

Zagreb, 05. prosinca 2024. g.

**PERICA BOSANČIĆ**

**općinski načelnik Općine Dugopolje**

**Predmet: mišljenje na zahtjev obveznika Perice Bosančića,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je dana 14. studenog 2024.g. pod KLASA: 034-05/24-01/164 zaprimilo zahtjev za mišljenje koje je podnio Perica Bosančić, općinski načelnik Općine Dugopolje.

U podnesenom zahtjevu obveznik ističe kako je dana 21.listopada 2022. Povjerenstvo za odlučivanje o sukobu interesa je donijelo Mišljenje Broj: 711-1-2239-M- 401/22-04-19 u svezi njegovog upita o odnosu Općine Dugopolje i tvrtke HEP Proizvodnja d.o.o.

Nastavno na doneseno Mišljenje i na trenutno aktivne natječaje za zaposlenje na nerukovodeće mjesto obveznik moli Povjerenstvo da razmotri te izda Suglasnost na njegovo moguće zaposlenje u HEP Proizvodnji putem javnog natječaja navodeći da je on po struci magistar inženjer elektrotehnike, smjer elektroenergetika, te razmišlja o povratku u struku nakon dva mandata kao općinski načelnik. Nadalje, obveznik ističe da iako je Općina s tvrtkom HEP Proizvodnja imala ( sukladno Mišljenju ) poslovni odnos, moli da se uzme u obzir da se radi o ostvarivanju prava služnosti na nerazvrstanoj cesti u svrhu polaganja energetskog kabla te da je odlučivanje o ovom poslovnom odnosu prvenstveno bilo u domeni Općinskog vijeća koje je donijelo Pravilnik, da je on kao obveznik tek po ovlaštenju Vijeća bio u mogućnosti provesti taj isti Pravilnik. Obveznik ističe da služnost kao takva ne podliježe javnom nadmetanju niti je ograničena samo na jedan poslovni subjekt, stoga smatra da nema elemenata sukoba interesa.

Nadalje, zatraženo je od obveznika da dopuni svoj zahtjev na način da navede podatak namjerava li se u navedenom trgovačkom društvu zaposliti nakon prestanka mandata općinskog načelnika ili tijekom njegova trajanja te radi li se o nekom konkretnom radnom mjestu za koje je raspisan natječaj/ dobivena ponuda te ukoliko da o kojem radnom mjestu se radi i koji je opis poslova predmetnog radnog mjesta.

Obveznik je odgovorio na traženje Povjerenstva navodeći da je tvrtka HEP Proizvodnja d.o.o. dana 28.10.2024. objavila natječaj za zapošljavanje na radnom mjestu „INŽENJER“ (E 1) (oglas ID 17065 od 28.10.2024.) u PP HE Jug – Split, Služba za održavanje PP, Odjel za elektroopremu. Obveznik ističe da se radi o radnom mjestu inženjer elektrotehnike u službi za održavanje, odjel za elektroopremu gdje predviđene dužnosti uključuju planiranje i organiziranje redovnog i izvanrednog održavanja sklopova i opreme hidroelektrana kao i pripadajućih rasklopnih i transformatorskih postrojenja. Ne radi se o rukovodećem mjestu. Istaknuo je i da bi zaposlenje na navedeno radno mjesto bi bilo za vrijeme trajanja njegovog mandata gdje bi zadnjih 6 mjeseci do isteka mandata kao načelnik radio volonterski.

Obveznik je dostavio i dokumente vezane za zasnivanje prava služnosti tvrtke HEP Proizvodnja d.o.o., kao i dokumente vezane za ovlaštenje pročelnice Gorite Tadić za zaključenje ugovora ističući da je navedeno poslano i kada je Povjerenstvo davalo mišljenje o tome je li Općina u poslovnom odnosu trgovačkim društvom HEP Proizvodnja d.o.o.

Slijedom navedenog, Povjerenstvo je utvrdilo da se u konkretnom slučaju ne radi o davanju suglasnosti u smislu čl. 23. ZSSI-a već da bi zahtjev obveznika trebalo tretirati kao zahtjev za davanjem mišljenja.

Povodom navedenog zahtjeva, Povjerenstvo u sastavu Aleksandre Jozić-Ileković, predsjednice Povjerenstva te Igora Lukača, Nike Nodilo Lakoš, Ines Pavlačić i Ane Poljak, članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21. i 36/24., dalje ZSSI) na 66. sjednici održanoj 05. prosinca 2024., obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Povjerenstvo je stoga zatražilo od Općine Dugopolje podatak je li Općina Dugopolje imala poslovne odnose s trgovačkim društvom HEP Proizvodnja d.o.o. u mandatu obveznika Perice Bosančića te ukoliko jest o kakvom poslovnom odnosu se radilo, koja je bila vrijednost navedenog poslovnog odnosa i je li obveznik u istome sudjelovao u ime Općine.

Općina je odgovorila navodeći da je u mandatu Općinskog načelnika Perice Bosančića u razdoblju od 2017. godine do danas Općina Dugopolje sudjelovala u jednom poslovnom odnosu s trgovačkim društvom HEP Proizvodnja d.o.o. i to u 2022. godini temeljem čega je zaključen Ugovor o osnivanju prava služnosti dana 18. siječnja 2023. godine u svrhu izgradnje srednje naponske kabelske trase za priključak na distribucijsku električnu mrežu sunčane elektrane Dugopolje u kojem je Perica Bosančić bio izuzet u poslovnom odnosu. Ugovor o osnivanju prava služnosti je u ime Općine Dugopolje sklopila pročelnica Jedinstvenog upravnog odjela Gorita Tadić. Za navedeni ugovor nije bilo zaključenja dodatka ugovoru.

Nadalje, Općina Dugopolje navodi da osim po prethodno navedenom ugovoru u mandatu Perice Bosančića, općinskog načelnika od 2017. godine do danas nije bilo zaključenih drugih ugovora s trgovačkim društvom HEP Proizvodnja d.o.o. Zagreb te time Općina Dugopolje nije imala drugih poslovnih odnosa s navedenim trgovačkim društvom.

Uvidom u mišljenje M-401/22 utvrđeno je da je Povjerenstvo obvezniku dalo mišljenje kako se Ugovor o osnivanju prava služnosti između trgovačkog društva HEP Proizvodnja d.o.o. i Općine Dugopolje smatra poslovnim odnosom.

Iz dostavljene dokumentacije vezano za jedini poslovni odnos koji je Općina Dugopolje imala s trgovačkim društvom HEP Proizvodnja d.o.o. proizlazi kako u istome obveznik nije sudjelovao već je postupio sukladno čl. 9. ZSSI-a i svoje ovlasti prenio na pročelnicu.

Povjerenstvo ističe kako je člankom 17. st. 2. ZSSI-a propisano da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Stavkom 4. propisano je da su obveznici obvezni Povjerenstvu prijaviti primitke iz stavaka 2. i 3. ovoga članka.

Kako obveznik u zahtjevu za mišljenje navodi da će iz profesionalnog promijeniti način obnašanja dužnosti, jer planira dužnost općinskog načelnika Općine Dugopolje u posljednjih 6 mjeseci mandata obnašati volonterski, Povjerenstvo ističe kako ne postoje zapreke da se obveznik zaposli u trgovačkom društvu HEP Proizvodnja d.o.o. na nerukovodeće radno mjesto, odnosno da za vrijeme volonterskog obnašanja dužnosti redovito i stalno obavlja poslove inženjera u istom društvu, jer ga tada ne bi obvezivala zabrana iz članka 17. stavka 2. ZSSI-a.

Pritom Povjerenstvo ukazuje obvezniku da je dužan plaću ili naknadu za obavljanje drugog posla kao i samu činjenicu obavljanja navedenog posla dužan prijaviti prilikom podnošenja imovinske kartice.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Perica Bosančić, elektroničkom dostavom
2. Objava na internetskoj stranici Povjerenstva
3. Pismohrana